DEĊIŻJONI TAL-KUMMISSJONI
tat-8 ta' Ġunju 2009
dwar l-intenzjoni tar-Renju Unit biex taċċetta ir-Regolament tal-Kunsill (KE) Nru 4/2009 dwar il-ġuriżdizzjoni, il-liġi applikabbli, ir-rikonoxximent u l-eżekuzzjoni tad-deċiżjonijiet u l-kooperazzjoni f’materji relatati ma’ obbligi ta’ manteniment
(notifikata taħt id-dokument numru C(2009) 4427)
(2009/451/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikolu 11a tiegħu,
Wara li kkunsidrat l-ittra mir-Renju Unit lill-Kunsill u lill-Kummisjoni tal-15 ta’ Jannar 2009,
Billi:
(1)
Fit-18 ta’ Diċembru 2008 il-Kunsill adotta Regolament (KE) Nru 4/2009 dwar il-ġuriżdizzjoni, il-liġi applikabbli, ir-rikonoxximent u l-eżekuzzjoni ta’ deċiżjonijiet u l-kooperazzjoni fi kwistjonijiet relatati mal-obbligi tal-manteniment (1).
(2)
Skont l-Artikolu 1 tal-Protokoll dwar il-pożizzjoni tar-Renju Unit u l-Irlanda, anness mat-Trattat tal-Unjoni Ewropea u mat-Trattat li jistabbilixxi l-Komunita Ewropea, ir-Renju Unit ma pparteċipax fl-adozzjoni tar-Regolament (KE) Nru 4/2009.
(3)
Skont l-Artikolu 4 tal-imsemmi Protokoll, ir-Renju Unit innotifika lill-Kunsill u lill-Kummissjoni permezz ta’ ittra datata 15 ta’ Jannar 2009, li waslet għand il-Kummissjoni fis-17 ta’ Jannar 2009, bl-intenzjoni tiegħu li jaċċetta r-Regolament (KE) Nru 4/2009.
(4)
Fil-21 ta’ April 2009 il-Kummissjoni tat opinjoni pożittiva lill-Kunsill dwar l-intenzjoni tar-Renju Unit li jaċċetta r-Regolament (KE) Nru 4/2009,
ADOTTAT DIN ID-DEĊIŻJONI:
Artikolu 1
Ir-Regolament (KE) Nru 4/2009 għandu japplika għar-Renju Unit skont l-Artikolu 2.
Artikolu 2
Ir-Regolament (KE) Nru 4/2009 għandu jidħol fis-seħħ fir-Renju Unit fl-1 ta’ Lulju 2009.
L-Artikoli 2(2), l-Artikolu 47(3) u l-Artikoli 71, 72 u 73 tar-Regolament għandhom japplikaw mit-18 ta’ Settembru 2010.
Id-dispożizzjonjiet l-oħra tar-Regolament għandhom jibdew japplikaw mit-18 ta’ Ġunju 2011, bla ħsara għall-Protokoll tal-Aja tal-2007 dwar il-liġi applikabbli għall-obbligi tal-manteniment applikabbli fil-Komunità f’dik id-data. Fin-nuqqas ta’ dan, ir-Regolament għandu japplika mid-data tal-applikazzjoni tal-Protokoll fil-Komunità.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 8 ta’ Ġunju 2009.